b'\n_START_ARTICLE_\nOligopolija\n_START_PARAGRAPH_\nOligopolija \xe2\x80\x93 rinkos santyki\xc5\xb3 atvejis, kuomet pardav\xc4\x97j\xc5\xb3 ar paslaug\xc5\xb3 si\xc5\xablytoj\xc5\xb3 skai\xc4\x8dius n\xc4\x97ra pakankamas teisingai konkurencijai. Kadangi pardav\xc4\x97j\xc5\xb3 nedaug, kiekvieno j\xc5\xb3 sprendimai turi \xc4\xaftakos likusiems pardav\xc4\x97jams. Strateginis veiklos planavimas oligopolijos s\xc4\x85lygomis visada atsi\xc5\xbevelgia \xc4\xaf tik\xc4\x97tin\xc4\x85 kit\xc5\xb3 oligopolinink\xc5\xb3 reakcij\xc4\x85 bei j\xc5\xb3 atsakomuosius veiksmus._NEWLINE_Matemati\xc5\xa1kai oligopolija da\xc5\xbeniausiai apibr\xc4\x97\xc5\xbeiama naudojant vadinam\xc4\x85j\xc4\xaf keturi\xc5\xb3 firm\xc5\xb3 koncentracijos santyk\xc4\xaf. Jei \xc5\xabkio sektoriuje keturios stambiausios firmos kontroliuoja daugiau kaip 40 procent\xc5\xb3 gamybos, laikoma, jog \xc5\xa1iame sektoriuje yra oligopolija. Pavyzd\xc5\xbeiui, Anglijoje keturi did\xc5\xbeiausi supermarket\xc5\xb3 parduotuvi\xc5\xb3 tinklai kontroliuoja 70 procent\xc5\xb3 pardavimo apimties \xe2\x80\x93 tai oligopolija._NEWLINE_Oligopolija yra konkurencijos i\xc5\xa1kraipymas, kuriam laisvosios rinkos d\xc4\x97sniai galioja tik specifi\xc5\xa1kai. Greta rinkai \xc4\xafprast\xc5\xb3 kovos metod\xc5\xb3, oligopolininkai da\xc5\xbenai rungtyniauja tarpusavyje ne ma\xc5\xbeindami pardavimo kainas, o naudodami \xc4\xafvairius kitus, su rinkos ekonomika ma\xc5\xbeiau bendro turin\xc4\x8dius metodus: gamintojo prirakinim\xc4\x85 (nuolaid\xc5\xb3 kortel\xc4\x97s ir kitos sud\xc4\x97tingos i\xc5\xa1tikimam vartotojui palankios pardavimo schemos), labai aktyvi\xc4\x85 reklam\xc4\x85 bei nauj\xc5\xb3 produkt\xc5\xb3 bei paslaug\xc5\xb3 k\xc5\xabrim\xc4\x85 (pastaroji kovos forma vartotojui naudinga). \xc4\xae\xc4\x97jimo barjeras oligopolijos s\xc4\x85lygomis paprastai b\xc5\xabna auk\xc5\xa1tas._NEWLINE_Oligopolijos s\xc4\x85lygomis visuomet egzistuoja gr\xc4\x97sm\xc4\x97, jog visi oligopolininkai susitars tarpusavyje ir kartu nustatys didesnes nei rinkos kainas, suformuodami kartel\xc4\xaf. Karteliui jau pradeda galioti ir monopolijos d\xc4\x97sniai. Daugumoje \xc5\xa1ali\xc5\xb3 karteli\xc5\xb3 formavimas yra nelegali veikla.'